SL Uradni list Evropske unije C 137/9

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 137/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„COCO DE PAIMPOL“

EU št.: PDO-FR-0062-AM01 – 20.12.2016

ZOP ( X ) ZGO ( )

1. Skupina vložnikov in pravni interes

Sindikat sestavljajo proizvajalci proizvoda „Coco de Paimpol“ in obrati za pakiranje. Zato ima legitimen interes za vložitev zahtevka za spremembo.

Sindikat za zaščito kontrolirane označbe porekla „Coco de Paimpol“ (Syndicat de défense de l’AOC „Coco de Paimpol“) Območje pakiranja CS 90 114 22503 Paimpol cedex FRANCIJA Tel. +33 296208330 Fax +33 296204726 E-naslov: syndicat-coco-paimpol@ucpt-paimpol.com

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☒ Povezava — ☒ Označevanje — ☒ Drugo

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Vrsta Phaseolus vulgaris L., v katero spada tudi „Coco de Paimpol“ in ki je navedena tudi v metodi pridobivanja v registrirani specifikaciji proizvoda, se prestavi v del „Opis proizvoda“.

Natančneje se navede tudi, da gre za nizki fižol v zrnju. Ta sprememba omogoča večjo natančnost, saj navaja, da gre za fižol v zrnju, in ne beli fižol, kot je bilo zapisano v registrirani specifikaciji proizvoda, v kateri ni bilo navedeno, da gre za fižol v zrnju.

Vključena je določba o tem, da se proizvod trži svež, da se preprečijo vsi drugi načini trženja.

Določen je najmanjši in največji delež suhe snovi zrnja ob pakiranju (delež suhe snovi zrnja ob pakiranju je med 40 in 60 %), da se lahko opredeli zrelost fižola „Coco de Paimpol“.

Opis strokov „ki so prepredeni z žilicami vijolične barve“ se zamenja z navedbo „lahko imajo vijolične žilice“: gre za uskladitev z opisom tipa sorte v razdelku „metoda pridobivanja“ v registrirani specifikaciji proizvoda.

Dodano je natančnejše določilo, da morajo stroki vsebovati vsaj tri zrna, da se izločijo stroki s premalo zrni. Za proizvod „Coco de Paimpol“ so značilni dolgi stroki, ki vsebujejo vsaj tri zrna. Točki „pakiranje“ se doda navedba o dovoljenem odstopanju do največ 5 %, da se upošteva heterogenost proizvoda, ki se ji ni mogoče izogniti.

Navedba o značilnosti barve zrnja (enotna bela barva) se dopolni v „enobarvno med belo barvo in barvo slonovine“ ter „malo ali srednje žilnato“ za lažje prepoznavanje značilnosti proizvoda. Navedba „enotne bele barve“ je preveč poenostavljena in jo je pri postopku odobritve mogoče razlagati na različne načine ter ne upošteva opravljenega izbora, ki omogoča natančnejšo opredelitev barve zrnja.

Opisu proizvoda „Coco de Paimpol“ po kuhanju se doda tudi podrobna opredelitev, da proizvod po kuhanju ni mokast in ima sladek okus.

Opisu proizvoda se dodajo podrobnejši podatki za lažjo prepoznavnost proizvoda.

Dokazilo o poreklu

Podrobno so določene obveznosti glede deklaracij za gospodarske subjekte. Te spremembe so povezane z nacionalnimi zakonodajnimi in regulativnimi spremembami. Določene so zlasti identifikacija gospodarskih subjektov za izdajo dovoljenj, s katerimi se potrdi, da izpolnjujejo zahteve iz specifikacije proizvoda, ter izjave, potrebne za priznanje in spremljanje proizvodov, ki naj bi se prodajali z označbo porekla.

Zato ta razdelek vsebuje veliko dodatkov in dopolnil za več določb o registrih in dokumentih o deklaracijah.

Te spremembe o obveznostih glede deklaracij za gospodarske subjekte in glede vodenja registrov omogočajo sledljivost in nadzor skladnosti proizvodov z zahtevami specifikacije proizvoda.

Metoda proizvodnje

Pridobivanje semen:

Stavek „uporabljajo se semena sorte „Phaseolus vulgaris L.““ se prestavi v del „Opis proizvoda“.

Vstavi se naslednji stavek: „Semena za proizvodnjo fižola „Coco de Paimpol“ izhajajo iz naslednjih sort: goanag, kentan, armor ali druge avtohtone sorte v skladu s tipom sorte iz točke 5.2,“ saj je registrirana specifikacija proizvoda vsebovala le opis tipa sorte.

Navedba teh treh sort je v skladu z rodovniškim izborom, ki ga je bretonska organizacija za selekcijo Organisme Breton de Sélection (OBS) opravila med vsemi lokalnimi sortami in s katerim so bile odbrane te tri sorte, ker najbolje izražajo značilnosti proizvoda „Coco de Paimpol“ in zagotavljajo skladnost s tipom sorte „Coco de Paimpol“. Te sorte so primerne za pridelovanje pridelkov z značilnostmi, ki so pričakovane pri proizvodu „Coco de Paimpol“.

Dovoljena je tudi uporaba avtohtonih sort, ki so dokazano v skladu s tipom sorte. Upoštevanje tipa sorte se preveri z vizualnim pregledom rastline ob obiranju fižola v polsuhem stanju.

V skladu s trenutnimi praksami je navedeno tudi, da lahko proizvajalci na svojem kmetijskem gospodarstvu proizvajajo semena teh sort.

Ta sprememba natančneje določa točko „pridobivanje semen“ v skladu z obstoječo prakso.

Tip sorte

Za natančnejše upoštevanje posebnosti proizvoda po postopkih izbora sort, ki so omogočili natančnejši opis proizvoda „Coco de Paimpol“, se tip vrste spremeni tako, da se doda, da je zrnje „enobarvno med belo barvo in barvo slonovine“. Različica iz specifikacije proizvoda navaja le zrna „enotne bele barve“.

Ta sprememba natančneje določa tip sorte v povezavi z opisom proizvoda.

Kolobarjenje

Pri kolobarjenju je nujno obdobje počitka, neprekinjeno gojenje fižola „Coco de Paimpol“ več kot dve leti na isti parceli je prepovedano. Cilj tega pravila je preprečevanje nekaterih bolezni koreninskega sistema, ki so pogoste za to rastlino. To obdobje počitka mora trajati vsaj dve koledarski leti, če gojenje proizvoda „Coco de Paimpol“ traja en cikel gojenja (1 leto), in vsaj tri leta, če gojenje proizvoda „Coco de Paimpol“ traja dva cikla gojenja (2 leti).

Ta sprememba navaja pravila za kolobarjenje tako, da se zagotovi najboljše zdravstveno stanje rastline.

Začetek in postopek pridelovanja

Navedeni so predpisi za pridelovanje na prostem na zemlji, ki ni ogrevana ali umetno osvetljena, da se zagotovi skladnost s trenutnimi praksami in prepreči pridelovanje tega pridelka v umetnem okolju.

Nekateri datumi in obdobja, ki so določeni v registrirani specifikaciji proizvoda, se črtajo, ker je treba upoštevati možne podnebne razlike, ki vplivajo na pridelovanje fižola „Coco de Paimpol“, saj imajo proizvajalci potrebno znanje za prilagoditev datumov predvsem po vremenu in zadevnih parcelah:

— najdaljše obdobje pridelovanja, ki je bilo najprej določeno na 135 dni, se črta, saj lahko zaradi posebnih vremenskih razmer (hladne jeseni) traja dlje, da fižol dozori do zahtevane stopnje, ne da bi to vplivalo na kakovost proizvoda,

— datum konca sejanja 15. julija se črta, saj morda zaradi podnebnih razmer sejanja ni mogoče končati pred tem datumom.

Določbe o obiranju se prestavijo pod točko „Obiranje“ v specifikaciji proizvoda.

Za zagotavljanje sočasne zrelosti pridelka na parceli in spodbujanje optimalne zasedenosti zemljišča se vključi navedba o gostoti sejanja rastlin. Mejne vrednosti so navedene v m2, in sicer 6–12 rastlin na m2.

Prepoved namakanja se nadomesti z dovoljenjem namakanja do oblikovanja prvih strokov. Stalna vlažnost, dokler se ne oblikujejo stroki, lahko namreč pripomore k doseganju sočasne zrelosti, in tako pozitivno vpliva na kakovost pridelka. Namakanje po tem, ko so stroki oblikovani, pa poveča delež vlažnosti stroka in zrna, s čimer negativno vpliva na kakovost proizvoda, in je zato prepovedano.

Te spremembe natančneje določajo in prilagajajo prakse pridelovanja tako, da se upoštevajo tudi podnebne spremembe.

Obiranje

Določba o času obiranja pridelka od julija do novembra se spremeni:

— datum začetka obdobja obiranja pridelka se spremeni. Od zdaj naprej se določi glede na zahtevo združenja francoskega nacionalnega inštituta za označbe porekla in kakovost (INAO) v skladu z analizami reprezentativnih vzorcev za skladnost proizvodov s točkama „Opis proizvoda“ in „Obiranje“. Vendar se datum začetka določi od 1. julija dalje, saj je tako navedeno v registrirani specifikaciji proizvoda,

— datum konca obiranja pridelka (30. november) se črta. Črtanje tega podatka je v skladu s črtanjem datuma konca sejanja. Omogoča prilagoditev trajanja gojenja fižola glede po zrelosti in po vnaprej določeni datumski omejitvi za obiranje pridelkov.

Določba, da so stroki izbrani in ročno ločeni od rastline potem, ko je bila rastlina izpuljena iz zemlje, je znova napisana tako, da je puljenje pred ločitvijo in izbiro strokov izbirno ter da se ti postopki lahko opravijo na rastlini, ne da bi to vplivalo na posebnost proizvoda. Ti postopki se vedno opravljajo ročno.

Navedba o obiranju polsuhih strokov se umakne, ker se pojavi v opisu proizvoda in za obiranje velja nadzor, opisan v točki „Nadzor proizvodov“.

Za preprečevanje poškodb strokov so navedene podrobnosti o posodah za njihovo skladiščenje. Posode morajo imeti naslednje lastnosti:

— so vzdržljive, imajo trdno dno in luknjičaste stene,

— lahko se nalagajo ena na drugo, pri čemer preprečujejo stiskanje vsebine,

— imajo prostornino vsaj 100 litrov, kar zadostuje za 30 kg fižola.

Za boljši opis izrazov „poškodovani stroki“ in „nečistoče“, ki sta navedena v registrirani specifikaciji proizvoda pri fazi sortiranja med obiranjem pridelka, so navedena merila za izbiranje strokov med obiranjem. Njihov namen je izločiti:

— stroke, ki imajo pomanjkljivosti v zvezi z zrelostjo: so nezreli, prazni, prezreli ali suhi,

— spremenjene stroke: stroke, ki so gnili, mokri, umazani od prsti, poškodovani ali imajo znake bolezni,

— nečistoče: nečistoče v zvezi s sorto, stebli, listi in drugimi tujimi snovmi.

Določba o tem, da je treba pridelek dostaviti v obrat za pakiranje najpozneje en dan po obiranju, se umakne, saj je mogoče pridelek na eni parceli obirati več dni in ga dostaviti naenkrat. Sprejeta je bila odločitev, da je treba bolje preverjati pošiljke predvsem na začetku tedna (za preverjanje pošiljk, ki so bile morda skladiščene čez konec tedna), da se preveri njihova kakovost in odobrijo za dostavo.

Namen teh sprememb je bolje določiti pravila za obiranje proizvoda „Coco de Paimpol“, tako da se obiranje prilagodi možnim podnebnim razlikam.

Donos

Ta točka je podrobneje opredeljena, pri čemer se donos 12 ton na hektar ne spremeni. Namen podrobnejše opredelitve je določiti dostavljeni pridelek, ne le sortirani pridelek. Točka določa tudi, da donos ni povprečni letni donos, temveč največji letni donos.

Te podrobnejše določbe so potrebne za lažji izračun donosa.

Dostava

Izraz „pakirnica“ se nadomesti z izrazom „obrat za pakiranje“, da je v skladu z izrazom, ki se uporablja lokalno.

Odobritev

Prva odobritev zagotavlja, da so pošiljke, dostavljene v obrat za pakiranje, ustrezne in da so proizvajalec in obiralci, t. i. plumeurs (osebe, ki obirajo in sortirajo stroke), ustrezno sortirali stroke pri obiranju. Pri tem preverjanju je treba upoštevati merila ustreznosti pridelka. Stroki, ki imajo pomanjkljivosti v zvezi z zrelostjo, spremenjeni stroki in nečistoče lahko predstavljajo največ 5 % skupne teže dostavljenega pridelka.

Pri drugi odobritvi se preverja ustreznosti pakiranih pošiljk, ki so dane na trg za prehrano. Pri tem preverjanju je treba opraviti vzorčenje pri tehtanju neustreznih proizvodov, da se zagotovi naslednje:

— največji delež strokov z manj kot 3 zrni predstavlja manj kot 5 % teže pakiranega proizvoda,

— največji delež strokov, ki niso v skladu z merili za obiranje pridelka, predstavlja manj kot 5 % teže pakiranega proizvoda.

Cilj te spremembe je boljše zagotavljanje kakovosti proizvoda.

Pakiranje

Za preprečevanje poslabšanja kakovosti in poškodb proizvoda „Coco de Paimpol“ je navedena največja nominalna vsebina posod za proizvod „Coco de Paimpol“: to je 10 kilogramov. Doda se navedba, da je zaradi upoštevanja sušenja, pri katerem fižol „Coco de Paimpol“ izgubi neto maso, lahko vsebina ob pakiranju do 10 % večja od navedene nominalne vsebine.

Namen te spremembe je zagotavljanje kakovosti proizvoda pri pakiranju.

Shranjevanje

Za izboljšanje obstojnosti proizvoda med shranjevanjem se doda, da se fižol shranjuje v obratu za pakiranje v razmerah, ki preprečujejo kakršno koli segrevanje fižola nad temperaturo 15 °C.

Zaradi upoštevanja novih postopkov shranjevanja, ki so trenutno v fazi raziskav, se obveznost vlažnega hladnega zraka črta.

Gre za prilagoditev pogojev za shranjevanje, ki omogočajo uporabo novih metod shranjevanja in hkrati zagotavljajo boljšo ohranitev proizvoda.

Povezava

Ta del je bil preoblikovan in vsebuje podrobnejše podatke

Opis naravnih dejavnikov (majhne temperaturne razlike, enakomerna porazdeljenost padavin čez celo leto, vpliv morja) se razširi. Navedena je nadmorska višina območja: zdaj je nadmorska višina med 60 in 90 metri, in ne največ 140 metrov, kot je navedeno v specifikaciji proizvoda. Ta sprememba besedila ne spremeni območja označbe.

Pri človeških dejavnikih se del o znanju pridelovalcev poglobi, saj številni pridelovalci fižola proizvajajo semena za potrebe svojega kmetijskega gospodarstva ter izbirajo sorte in čas za sejanje po vsakokratnih značilnostih površja in tal, predhodnih posevkih, gnojilu in dopolnilih ter vremenskih razmerah. Opisano je tudi, kako obiralci ročno obirajo pridelek.

Navedeni sta točka o posebnosti proizvoda in točka o vzročni povezavi med posebnostmi geografskega območja in posebnostmi fižola „Coco de Paimpol“:

— pri posebnosti proizvoda je izpostavljeno obiranje pred popolno zrelostjo, s čimer se zagotovi kakovost svežega fižola „Coco de Paimpol“. V nasprotju s suhim fižolom se fižol „Coco de Paimpol“ hitro skuha. Razlikuje se tudi po obliki zrnja, ki je skoraj okroglo, in organoleptičnih lastnostih,

— pri vzročni povezavi je izpostavljeno medsebojno učinkovanje naravnega okolja (oceansko podnebje in zemlja, bogata z muljem, omogočata gojenje pridelkov od konca zime) in znanja (predvsem glede izbire sort po opredeljenem tipu in najprimernejšega časa za ročno obiranje).

Namen te spremembe je bolje razložiti povezavo z geografskim območjem.

Označevanje

Potrebna je posodobitev, saj se je treba prilagoditi spremembam evropskih predpisov, predvsem glede obveznosti uporabe simbola Evropske unije v istem vidnem polju, kjer sta ime in označba.

Če je odslej vsaka embalaža označena tako, da so navedeni podatki o proizvajalcu, obratu za pakiranje in datum pakiranja, se obveznost iz povedi „v pakirnici je posoda opremljena z oznako, ki mora ostati na svojem mestu, dokler posode ne prejme končni distributer“ črta iz posebnih elementov označevanja.

S to spremembo se posodobi del „Označevanje“.

Drugo

Geografsko območje

Za večjo jasnost je naveden izčrpen seznam 85 občin, ki so navedene v specifikaciji proizvoda označbe „Coco de Paimpol“. Razmejitev geografskega območja se ne spremeni.

Trditev, da se fižol „Coco de Paimpol“ prideluje in pakira znotraj geografskega območja, se iz specifikacije proizvoda v odstavku „Dokazilo o poreklu“ prestavi v del „Jedrnata opredelitev geografskega območja“.

S temi spremembami se razdelek dopolni tako, da vsebuje več podrobnosti, ne da bi se spremenilo geografsko območje.

Nadzor, posodobitev kontaktnih podatkov nadzornega organa in skupine

Glede nacionalnih regulativnih sprememb razdelek „Nacionalne zahteve“ vsebuje preglednico glavnih točk za nadzor, njihove referenčne vrednosti in metodo vrednotenja.

Kontaktni podatki nadzornega organa in skupine so posodobljeni.

Gre za posodobitev zadevnih razdelkov.

ENOTNI DOKUMENT

„COCO DE PAIMPOL“

EU št.: PDO-FR-0062-AM01 – 20.12.2016

ZOP ( X ) ZGO ( )

1. Ime

„Coco de Paimpol“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Proizvod „Coco de Paimpol“ je nizki fižol v zrnih vrste Phaseolus vulgaris L.

Proizvod „Coco de Paimpol“ ima naslednje značilnosti:

— polsuhi fižol za luščenje v stroku, ki se trži kot sveži proizvod in ob pakiranju vsebuje med 40 in 60 % suhe snovi,

— stroki so bledo rumene barve, lahko imajo vijolične žilice in vsebujejo najmanj 3 zrna,

— zrno je enobarvno med belo barvo in barvo slonovine, jajčaste oblike, malo ali srednje žilnato in ima zelo tanko lupino.

Kuhanje fižola „Coco de Paimpol“ je hitro, skuhani fižol pa je mehek, topljiv, sladek in ni mokast. Ima značilni okus s pridihom cvetlic in suhega sadja.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Fižol je treba sejati, obrati in sortirati na geografskem območju.

3.5 Posebna pravila za rezanje, mletje, pakiranje itn. proizvoda, za katerega se uporablja registrirano ime

Pakiranje proizvoda „Coco de Paimpol“ poteka na geografskem območju.

V polsuhem stanju so stroki zelo krhki: zato je treba po ročnem obiranju, da bi preprečili spremembe zaradi udarcev in drgnjenja, fižol „Coco de Paimpol“ zapakirati v posode z omejeno prostornino in shranjevati v temperaturnih razmerah, ki zagotavljajo, da se proizvod ne bo segreval.

Za odpremo in trženje je proizvod „Coco de Paimpol“ shranjen v embalaži, ki lahko vsebuje največ 10 kilogramov. Ker je treba upoštevati sušenje, pri katerem fižol „Coco de Paimpol“ izgubi neto maso, je lahko vsebina ob pakiranju do 10 % večja od navedene nominalne vsebine.

3.6 Posebna pravila za označevanje proizvoda, za katerega se uporablja registrirano ime

Pri označevanju fižola z imenom „Coco de Paimpol“ je treba navesti:

— ime „Coco de Paimpol“, izpisano z razločnimi, čitljivimi in neizbrisnimi znaki, ki so višji in širši od vseh drugih znakov na oznaki,

— simbol Evropske unije v istem vidnem polju, kjer je ime oznake, ob njem je lahko napis „zaščitena označba porekla“,

— oznako obrata za pakiranje, proizvajalca in datum pakiranja.

4. Jedrnata opredelitev geografskega območja

Geografsko območje, ki obsega 85 občin na severu departmaja Côtes d’Armor:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec’h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc’h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec’h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry, Yvias.

5. Povezava z geografskim območjem

Posebnosti geografskega območja

Naravni dejavniki, ki vplivajo na povezavo

Geografsko območje leži na velikem polotoku, ki ga na zahodu obdaja zaliv Lannion in na vzhodu zaliv Saint-Brieuc ter je najbolj severna točka Bretanje, vendar nanj ugodno vpliva Severnoatlantski tok (Zalivski tok). Zato na območju občine Paimpol le redko pride do pomladanske pozebe – včasih marca, vendar nikoli pozneje – večinoma pa so temperature zmerne, le redko se povzpnejo nad 30 °C.

Ta regija leži na planoti nadmorske višine 60–90 metrov, kjer so padavine v običajnih razmerah zelo enakomerno porazdeljene skozi vse leto. Spomladi in poleti prevladujoči severozahodni vetrovi širijo vpliv morja do notranjosti celine. Prve gore območja Goëlo na jugu geografskega območja ustvarjajo zavetrje pred neurji, ki lahko v povezavi z južnimi vetrovi povzročijo škodo na pridelku.

Območje pridelave proizvoda „Coco de Paimpol“ je posebno tudi zaradi značilnosti tal: stara kristalinska podlaga, sestavljena pretežno iz granita Armorikanskega masiva in pokrita z ilovico, ki jo je nanesel veter in ki izvira z dna Rokavskega preliva. Prst, v kateri prevladuje ilovica, ki je včasih pomešana s peskom in glino, nastalih pri spremembah matične podlage, je mehka in se zlahka obdeluje, globoka, rodovitna, spomladi se dobro suši in ima visoko vsebnost vode.

Človeški dejavniki, ki vplivajo na povezavo

Gospodarski subjekti, ki sodelujejo pri proizvodnji proizvoda „Coco de Paimpol“, izkoriščajo znanje, ki so ga pridobile generacije proizvajalcev vse od začetka pridelovanja tega fižola, ki izvira iz Argentine, na koncu 20. let 19. stoletja. Veliko je proizvajalcev, ki za svoje kmetijsko gospodarstvo proizvajajo lastna semena. Znanje proizvajalcev se kaže tudi v njihovih odločitvah pri setvi. Kmetje za vsako parcelo za pridelovanje izberejo sorto in čas za sejanje po vsakokratnih značilnostih površja in tal, predhodnih posevkih, gnojilu in dopolnilih ter vremenskih razmerah. Možnost časovne razporeditve setve rastlin omogoča, da se obiranje pridelka razporedi v daljšem obdobju, kar olajša organizacijo dela v tej ključni fazi. Pridelek v polsuhem stanju na odgovornost proizvajalca obirajo obiralci, t. i. plumeurs, ki izberejo zrele stroke in jih takoj odložijo v ustrezne posode.

Označba porekla je dediščina znanja pridelovalcev zelenjave iz časov, starejših od gojenja tega fižola, in je povezana z idealnim naravnim okoljem za pridelovanje vseh poljščin. Ta zgodovinska posebnost regije, zgoščenost znanja in tehničnih ali trgovskih infrastruktur, ki so nujne za to proizvodno verigo, na tem geografskem območju so tiste prednosti, ki so omogočile razvoj tega okusnega pridelka.

Posebnosti proizvoda

Fižol „Coco de Paimpol“ je treba obrati, preden popolnoma dozori, saj zrna, ki še niso popolnoma trda in so bogata z ogljikovimi hidrati, za razliko od suhega fižola vsebujejo še veliko vode. „Coco de Paimpol“ se trži kot sveži proizvod v strokih, ki jih je treba ročno oluščiti. Fižola ni treba namakati in se hitro skuha. Zaradi svoje skoraj okrogle oblike se zrna razlikujejo od zrn večine drugega belega fižola, ki so bolj podolgovata in ledvičaste oblike. Obdana so s tanko ovojnico, ki se popolnoma prilega sredici. Zato je proizvod „Coco de Paimpol“ dober za kuhanje, pri čemer ohrani mehko teksturo, ki se topi v ustih. Običajno je le rahlo mokast in ima sladek okus. Ima izrazit vonj z aromo kostanja in lešnikov.

Vzročna povezava

Proizvod „Coco de Paimpol“ je skozi celoten cikel rasti zelo občutljiv za vplive iz okolja. Zato njegova povezava z območjem temelji na medsebojnem delovanju med zelo ugodnim naravnim okoljem in znanjem, podedovanim od več starejših generacij (izbira sort, optimalna priprava tal, premišljena izbira obdobja sejanja, ročno obiranje pri ustrezni zrelosti).

Več generacij proizvajalcev je izboljšalo in nato ohranjalo kultivarje, homogene in dobro definirane tipe sorte, ki so se popolnoma prilagodili okoljskim razmeram. Agronomske značilnosti tega fižola, pa tudi kulinarične in organoleptične, so večinoma odvisne od značilnosti njegovega rastlinskega materiala.

Na kaljenje proizvoda „Coco de Paimpol“ pozitivno vpliva rahla zemlja z malo kamenja, ki ne ovira rasti rastlin in razvoja korenin. Poroznost ilovice dobro vpliva na pravočasno segrevanje tal spomladi in naravno osuševanje, ki preprečuje zadušitev korenin med sejanjem. Izjemno blago podnebje regije kljub temperaturnim zahtevam rastline (listje zamrzne pri –1 °C, najnižja temperatura za uspevanje je okoli 10 °C) omogoča gojenje pridelkov od sredine marca.

Ko rastlina odžene in njen šibki koreninski sistem običajno sega le trideset centimetrov pod zemljo, na proizvod „Coco de Paimpol“ dobro vpliva kombinacija ilovnate prsti, ki je bogata z vodo in porozna, tako da omogoča hitro odtekanje deževnice, ter enakomernih padavin. Temperature med majem in novembrom so v skladu z zahtevami rastline (optimalna temperatura je med 15 in 25 °C) in tako omogočajo, da stroki enakomerno dozorijo in se obiranje pridelka razporedi od julija do novembra ter je tako 4 mesece stalno na voljo na trgu.

Proizvod „Coco de Paimpol“ se obira v polsuhem stanju, nanj pa dobro vpliva veter z morja, ki ogreje temperaturo in navlaži zrak ter s tem upočasni zorenje in sušenje strokov na rastlini. To je eden od ključnih dejavnikov pri tem, da se fižol lahko nekaj dni ohrani na polju v polsuhem stanju in se ne posuši. Ker je pridelek obran v nedozorelem stanju, ima fižol „Coco de Paimpol“ tanko sprijeto ovojnico in organoleptične značilnosti, kot so predvsem sadne arome, topljivost, nemokasta tekstura in sladek okus.

Ker so stroki v tem stanju še mehki in krhki, so obrani ročno, da se preprečijo spremembe zaradi udarcev in drgnjenja.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) UL L 343, 14.12.2012, str. 1.